Title: ประกาศคณะกรรมการประมงประจำจังหวัดขอนแก่น เรื่อง กำหนดเขตเพาะเลี้ยงสัตว์น้ำสำหรับกิจการการเพาะเลี้ยงสัตว์น้ำควบคุมประเภท การเพาะเลี้ยงสัตว์น้ำในกระชัง พ.ศ. 2561

ประกาศคณะกรรมการประมงประจำจังหวัดขอนแก่น
เรื่อง
กำหนดเขตเพาะเลี้ยงสัตว์น้ำสำหรับกิจการการเพาะเลี้ยงสัตว์น้ำควบคุม
ประเภท
การเพาะเลี้ยงสัตว์น้ำในกระชัง
พ.ศ.
๒๕๖๑

โดยที่กฎกระทรวงกำหนดกิจการการเพาะเลี้ยงสัตว์น้ำให้เป็นกิจการการเพาะเลี้ยงสัตว์น้ำควบคุม
พ.ศ. ๒๕๕๙ ออกตามความในมาตรา ๖ วรรคหนึ่ง และมาตรา ๗๖ แห่งพระราชกำหนดการประมง พ.ศ.
๒๕๕๘ กำหนดให้การเพาะเลี้ยงสัตว์น้ำในกระชังเป็นกิจการการเพาะเลี้ยงสัตว์น้ำควบคุม
และความในมาตรา ๗๗
แห่งพระราชกำหนดดังกล่าวบัญญัติห้ามมิให้ผู้ใดประกอบกิจการการเพาะเลี้ยงสัตว์น้ำควบคุมนอกเขตพื้นที่ที่คณะกรรมการประมงประจำจังหวัดประกาศกำหนดให้เป็นเขตเพาะเลี้ยงสัตว์น้ำ

อาศัยอำนาจตามความในมาตรา
๒๘ วรรคหนึ่ง (๓) ประกอบมาตรา ๗๗ แห่งพระราชกำหนดการประมง
พ.ศ. ๒๕๕๘ คณะกรรมการประมงประจำจังหวัดขอนแก่น ออกประกาศไว้ดังต่อไปนี้

ข้อ ๑  ให้พื้นที่ลำน้ำพองและลำน้ำชี
เขตท้องที่จังหวัดขอนแก่น ตามรายละเอียดดังต่อไปนี้ เป็นเขตการเพาะเลี้ยงสัตว์น้ำสำหรับกิจการการเพาะเลี้ยงสัตว์น้ำควบคุม
ประเภท การเพาะเลี้ยงสัตว์น้ำในกระชัง
(๑)
ลำน้ำพองเขตพื้นที่อำเภออุบลรัตน์ ตามแผนที่ท้ายประกาศหมายเลข ๑/๓๑ - ๗/๓๑
(๒) ลำน้ำพองเขตพื้นที่อำเภอน้ำพอง
ตามแผนที่ท้ายประกาศหมายเลข ๘/๓๑ - ๑๐/๓๑
(๓)
ลำน้ำพองเขตพื้นที่อำเภอเมืองขอนแก่น ตามแผนที่ท้ายประกาศหมายเลข ๑๑/๓๑ - ๒๗/๓๑
(๔)
ลำน้ำชีเขตพื้นที่อำเภอเมืองขอนแก่น ตามแผนที่ท้ายประกาศหมายเลข ๒๘/๓๑ - ๒๙/๓๑
(๕) ลำน้ำชีเขตพื้นที่อำเภอบ้านแฮด
ตามแผนที่ท้ายประกาศหมายเลข ๓๐/๓๑ - ๓๑/๓๑

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๑๙ เมษายน พ.ศ. ๒๕๖๑
สมศักดิ์
 จังตระกุล
ผู้ว่าราชการจังหวัดขอนแก่น
ประธานกรรมการประมงประจำจังหวัดขอนแก่น

[เอกสารแนบท้าย]

๑. บัญชีแนบท้ายประกาศจังหวัดขอนแก่น
เรื่อง กำหนดพื้นที่เขตเพาะเลี้ยงสัตว์น้ำสำหรับกิจการการเพาะเลี้ยงสัตว์น้ำควบคุม
ประเภทการเพาะเลี้ยงสัตว์น้ำในกระชัง ในแม่น้ำพอง และแม่น้ำชี
พื้นที่จังหวัดขอนแก่น
๒. แผนที่แนบท้ายประกาศคณะกรรมการประมงประจำจังหวัดขอนแก่น
เรื่อง กำหนดเขตเพาะเลี้ยงสัตว์น้ำสำหรับกิจการการเพาะเลี้ยงสัตว์น้ำควบคุม ประเภท
การเพาะเลี้ยงสัตว์น้ำในกระชัง พ.ศ. ๒๕๖๑

(ดูข้อมูลจากภาพกฎหมาย)

พิมพ์มาดา/จัดทำ
๑๔
มิถุนายน ๒๕๖๑

วิชพงษ์/ตรวจ
๒๙
มิถุนายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๐๓ ง/หน้า ๒๒/๗ พฤษภาคม ๒๕๖๑